b"\n_START_ARTICLE_\nCastell de Milmanda\n_START_SECTION_\nUbicaci\xc3\xb3\n_START_PARAGRAPH_\nEs troba a nom\xc3\xa9s 2 quil\xc3\xb2metres de Poblet arran del Francol\xc3\xad i en una zona planera empla\xc3\xa7ada entre les poblacions de Vimbod\xc3\xad i L'Espluga de Francol\xc3\xad.\n_START_SECTION_\nHist\xc3\xb2ria del conjunt\n_START_PARAGRAPH_\nLa primera refer\xc3\xa8ncia documental de la fortalesa de Milmanda \xc3\xa9s de l'any 1148 (o 1149), en qu\xc3\xa8 Guerau de Granyena i la seva muller San\xc3\xa7a el donaren en castlania a Arnau de Montpa\xc3\xb3 i la seva muller Lloreta amb tots els seus termes i drets i la facultat de poblar-lo. El 1163 aquest castell pass\xc3\xa0 a mans dels monjos del monestir de Santa Maria de Poblet els quals hi bastiren una granja, documentada el 1172. Aquesta propietat fou confirmada pel rei Jaume I l'any 1272. Posteriorment, els abats van ordenar reedificar-lo i ampliar-lo en diverses ocasions (1316-1348 i 1564-83). Entre els anys 1316 i 1348, durant el per\xc3\xadode abacial de l'abat Pon\xc3\xa7 de Copons, es bast\xc3\xad la torre de defensa de l'entrada. A principis del segle XVII l'abat Felip Genov\xc3\xa8s el convert\xc3\xad en un casal residencial amb capella, \xc3\xa0mplies sales i una galeria amb arcs._NEWLINE_Despr\xc3\xa9s de la desamortitzaci\xc3\xb3 rest\xc3\xa0 abandonat i s'an\xc3\xa0 enrunant fins que arribat el segle XX l'empresa de vins Torres adquir\xc3\xad el castell i les seves terres fent que avui es pugui visitar. Les terres que rodegen el castell estan plenes de vinyes amb les quals Torres produeix vi blanc."